**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Пореске олакшице**

**Датум: 02.06.2014.**

**Бр.: З - 02/14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања која припрема Библиотека Народне скупштине не одражавају званични став Народне скупштине Републике Србије.**

**С А Д Р Ж А Ј**

[УВОД 3](#_Toc390077174)

[АУСТРИЈА 4](#_Toc390077175)

[БУГАРСКА 5](#_Toc390077176)

[ВЕЛИКА БРИТАНИЈА 6](#_Toc390077177)

[ХРВАТСКА 7](#_Toc390077178)

[ЧЕШКА 8](#_Toc390077179)

# УВОД

Утицај пореских давања и система запошљавања, односно пораст запослености долази кроз два главна канала:

 1. Повећање расположивог прихода кад зараде порасту (мерено ефективном пореском стопом) и његов утицаја на ефективност рада и време проведено на послу;

2. Ниво користи у односу на зараде и његов утицај на одлуке о учешћу у систему запошљавања.[[1]](#footnote-1)

У том смислу основни циљеви су:

 - Смањење стопе пореза на доходак код ниских примања;

- Смањење стопе повлачења повластица када се приходи повећавају;

- Увођење или повећање прихода без смањења бенефиција;

- Индивидуализацијуа система имовинског стања (који се обично заснива на породичном приходу).

Што се тиче пореских реформи у земљама ЕУ, укупан напредак је позитиван, а резултати се разликују по земљама. Стопа пореза на рад и даље је врло висока у многим државама чланицама. Поред тога, доприноси за социјално осигурање су високи у већини чланица ЕУ. Високи порези су одраз постојећег стања јер обезбеђују средства за финансирање пензијске шеме. Што се тиче фискалне политике усмерене на слабо плаће послове, многе земље су предузеле кораке да смање порезе на доњем крају скале зарада, као и доприносе за социјално осигурање посебно на терет послодавца. Што се тиче система бенефиција, релативно су високе стопе накнаде за незапослене и социјална помоћ у већини држава чланица, као и дуго трајање права у појединим земљама

Имајући у виду различите програме, укључујући осигурање за случај незапослености, социјалну помоћ, инвалидитет и превремене пензијске шеме, уочљива је неопходност економских подстицаја запошљавања.

У циљу обезбеђења услова за повећање запошљавања и растерећење привредних субјеката, крајем маја усвојене су измене и допуна Закона о порезу на доходак грађана (Сл.гл.РС бр: 24/01; 80/02; 135/04, 62/06 и 65/06,10/07,7/08,7/09,31/09,44/09, 18/10 и 50/11), којим се обезбеђује спровођење реформи пословног окружења и смањују ризици и трошкови пословања, као и предложене пореске олакшице приликом запошљавања нових радника које ће отклонити сиву зону у области запошљавања. Законом о изменама и допунама Закона о доприносима за обавезно социјално осигурање, измењене су стопе доприноса за пензијско и инвалидско осигурање на 26% са 24%, као и доприноса за обавезно здравствено осигурање на 10,3% са 12,3%.[[2]](#footnote-2)

***Закон о запошљавању и осигурању за случај незапослености*** ("Сл. гласник РС", бр. 36/09) дефинише политику **запошљавања.**[[3]](#footnote-3)Услови, начин и поступак остваривања права на субвенције уређени су општим актима Националне службе за запошљавање као што је **Правилник о критеријумима и начину спровођења мера активне политике запошљавања** ("Службени гласник РС", број 7/2010, 3/2011 и 6/2011).

# АУСТРИЈА

У Аустрији је у последње две године дошло до измене пореских стопа у неколико закона.

1. Порез на доходак из 2012. године садржи неколико мера повећања прихода. То су: привремени прогресивни допринос солидарности на висока примањима (од ЕУР 186 000) затим опорезивање бонуса за одморе и божићне празнике (од 1. јануара 2013.) и смањење државне премије за штедњу и имовину (трећи стуб пензионе штедње (од априла 2012). Буџет 2013. године био је фокусиран на укидање неопорезивих зарада (*Gewinnfreibetrag)*. Истим законом пореске олакшице за путнике су повећане, додајући 140 милиона евра у буџету 2013. године.

2. Закон о ПДВ

Од септембра 2012. године, смањене су олакшице ПДВ и ограничен повраћај пореза.

3. Порез на добит предузећа – повећање стопе пореза, од 2013. одбици из групе пореза за губитке предузећа са страним капиталом су ограничени

4. Закон о акцизама

Акцизе на дуван су значајно повећане у три корака, последње повећање у јануару 2012. Од 1. јануара 2013, поврат пореза за минерално уље у пољопривреди и јавни превоз је укинут. Према истом пропису авио таксе уведене 2011. су смањене 2013. због конкурентности.

5. Допринос за социјално осигурање је повећан. Од маја 2012, стопе социјалних доприноса за пољопривреднике и самозапослене су повећане и није било додатних повећања прошле године. Допринос за незапосленост ће се наплаћивати од раније изузетих радника (старијих од 59 година).

# БУГАРСКА

У Бугарској су 2013. године Законом о порезу на доходак грађана измењене стопе пореза на доходак грађана, а приходи од камата на орочене депозите појединаца у банкама, који су били изузети од опорезивања, сада се опорезују по одбитку 10%.

Изменом Закона о акцизама, акцизе на аутомобиле су укинуте 2010 године. Такође, акцизе на струју (за индустријске потребе), угаљ и цигарете су повећане. Акцизе на цигарете су биле скоро 20% изнад минималних стопа у ЕУ. Стопа пореза на бруто приходе од игара на срећу је повећана са 10% на 15% . Од 2011 године, уведен је порез на премије осигурања.

Од 1. јануара 2012. повећане су акцизе на дизел, природни гас (користи се за потребе транспорта) и керозин. У јуну 2012. године уведена је акциза на природни гас који се користи за потребе грејања предузећа. Акцизе на керозин и гасно уље које се користи као моторно гориво су повећане, као и на природни гас који користе предузећа за грејање од јуна 2012. а од децембра 2012. и за горива која се користе за потребе грејања.[[4]](#footnote-4)

# ВЕЛИКА БРИТАНИЈА

Измене пореских стопа односе се на финансијско законодавство (на снази од 1. априла 2013.) порез на добит, као и на подизање границе за опорезивање прихода и смањење пореских олакшица.[[5]](#footnote-5)

У марту 2013. уведена је нова шема пореза за бригу о деци - *tax-free childcare* и подразумева накнаду до 1 200 британских фунти по детету испод 12 година (20% од трошкова за бригу о деци радничких породица). То ће се спроводити постепено од јесени 2015. године, а на крају ће бити реализовано за око 2,5 милиона породица са децом испод 12 година. За родитеље који примају додатак за бригу о деци, у овом тренутку преко пореских кредита планирано је додатних 200 милиона евра (сукцесивно до априла 2016.) што представља 85% трошкова за бригу о деци.

Неопорезиви лични доходак ће бити повећан од 1 335 фунти (1 538 ЕУР) до 9 440 (10 877 евра) у периоду 2013-14. Током 2014-15. основна накнада ће бити 10 000 фунти и уз ограничење од 31 865 фунти. У делу који се односи на капиталну добит најављене су олакшице за реинвестирање добити у *SEIS (seed enterprise investment scheme)* као и да ће акција бити проширена.

Актом *The Finance Bill 2013* предлажена је стопа пореза на капиталну добит од 28% код стамбене имовине која је предмет опорезивања, а спроводи се од априла 2013. године. Од 2013. расположива су додатна средства како би се спречила утаја пореза и избегавање плаћања, укључујући свеобухвату стратегију против утаје пореза и координацију са међународним пореским законодавством.

Закон о буџету 2013. ограничава губитке пословања у износу од 25% од укупног прихода појединца за ту пореску годину. Поред тога, ограничење се односи и на друге олакшице, укључујући губитке у претходним годинама пословања (за прве четири године пословања) као и друге трговинске олакшице (које се одобравају за период од седам година након престанка рада). Граница за опорезивање на пензионе штедне фондове биће смањена од 50 000 фунти на 40 000 (46 089 евра) до краја 2015. године.

Од 1. априла 2013. до 31. марта 2014. пореска стопа на добит предузећа износила је 23%.[[6]](#footnote-6) Планирано је даље смањење ове пореске стопе за финансијску годину 2014. (тј. од 1. априла 2014. до 31. марта 2015.) на 21%, односно 20% за финансијску годину 2015. Од априла 2013.године, велике компаније су у могућности да траже неку врсту помоћи "изнад линије" или кредит.

Што се тиче подстицаја за иновације и патенте, од априла 2013. године, 60% од профита по основу интелектуалне својине опорезује се по стопи од 10%. Овај опорезовани део профита ће се годишње повећавати, како би се 2017. године односио на укупну суму. У јануару 2013. годишња инвестициона граница од 25 000 ЕУР је повећана на 250 000 ЕУР за две године (улагања у постројења и машине).

# ХРВАТСКА

У хрватском*Закону о порезу на доходак* (објављено у 'Народним новинама', бр. 177 / 2004, 73/08, 80/10, 114/11, 22/12, 144/12, 125/13, 148/13), поглавље 3. *Потицаји запошљавања* дефинише пореске олакшице у смислу повећања запослености. Члан 56. Закона наводи следеће:

  (1) Обвезницима пореза на доходак који обављају самосталне делатности из члана 18. овога Закона, доходак од самосталне делатности може се у порезном раздобљу додатно умањити за износ исплаћених примања и доприноса новим радницима.

  (2) Новим радницима у смислу става 1. овога члана сматрају се радници с којима је склопљен уговор о раду на неодређено време, а запослење је код пореског обвезника уследило након најмање пријаве у трајању од једног месец код Хрватског завода за запошљавање и трајања пробног рада ако је уговорен. Новим радницима сматрају се и особе запослене након одустанка од кориштења права на пензију или особе које се први пут запошљавају, а и особе запослене на одређено време као приправници, стажисти и слично.

  (3) Ако порески обвезник током пореског раздобља склопи уговор о раду с новим радницима из става 2. овога члана, а у истом пореском раздобљу раскине уговор о раду с одређеним бројем радника, доходак се умањује за разлику између обрачунатих и исплаћених плата новим радницима и обрачунатих плата које би у истом пореском раздобљу примили радници с којима је раскинут уговор о раду.

  (4) Порески обвезник може право на умањење дохотка за исплаћене плате и доприносе нових радника користити годину дана од дана њиховог запослења.

  (5) Изузето из става 4. овога члан, право на умањење дохотка на плату нових радника - особа с инвалидитетом може се користити три године рачунајући од дана њихова запослења.

  (6) Обвезницима пореза на доходак који обављају самосталне делатности из члана 18. овог Закона доходак од самосталне делатности може се додатно умањити и за износ државне подршке за „науковање за обртничка занимања „ као и за износ државне подршке за образовање, према посебним прописима.

Такође, члан 57. Закона дефинише подстицајне мере за истраживање и развој.

*Закон о доприносима за обвезна осигурања**(*објављено у "Народним новинама", бр. 147/2002, 175/03, 177/04) уређују обавезе плаћања доприноса за финансирање обавезних осигурања, врсте доприноса, обавезнике плаћања доприноса, основицу, стопе за обрачун, начин утврђивања обавезе и рокове за уплату те друга питања везана за плаћање доприноса за обавезна осигурања. Закон одређује и ослобађање и изузетке од обавезе доприноса, као и мировање обавезе доприноса (члан 62.)

У последње две године дошло је до измене других закона, како следи: *Закон о порезу на добит корпорација*, од 2013 године, предузетници не морају да инвестирају зараду од своје пореске обавезе; *Закон о ПДВ* - стандардна стопа је од марта 2012. године била 25%, а од 1. јануара 2013 године смањена стопа од 5% се односи на одређене робе и услуге (хлеб и млеко, књиге, одређени лекови, ортопедска помагала, научни часописи и јавно приказивања филмова). Стопа од 10% се односи на услуге припремања хране и пића у хотелима и ресторанима. Изменом *Закона о акцизама*, посебни порези на путничка возила изједначени су за нове и половне аутомобиле. Пореске стопе код регистрације моторних возила повећане су за сва возила. Акцизе на енергију, електричну енергију и промет дуванских производа су повећане. Такође, доприноси за социјално осигурање и друге таксе су измењени тако што је од маја 2012. године стопа доприноса за здравствено осигурање смањена са 15 на 13%.

# ЧЕШКА

Свеобухватна пореска реформа *у* Чешкој усвојена је у децембру 2011. године, а планирано је да се спроведе до краја ове године. Пореска реформа, праћена изменом пореских стопа, уводи порез од 19% на бруто зараде (уместо 15% на увећане приходе - '*supergross'*') а на терет послодавца за здравствено и социјално осигурање уплаћаје се допринос у износу од 32,5% зараде (2. квартал 2013.- 34% од основице доприноса). Кредитне олакшице код пореза на доходак грађана смањене су 2011. године због неочекиваног расхода приликом поплава (0,1% БДП-а). У 2012. години дечји додатак је повећан (0,1% БДП-а). Привремени пакет консолидације одобрен је од стране Владе у априлу 2012. због економске кризе, са мерама пореске политике које би требало да остану на снази само до 2015. године. Мере укључују уклањање основне таксе за запослене и увођење привременог, као и додатног пореза - *PIT* доплате на зараде са високим приходима. Стопа пореза за засамозапослене привремено је повећана са 19% на 20% .

Постепено смањење пореза на добит корпорација спроводи се од 2010. године - 19%. Од јануара 2012. године, уведен је нови порез на добит предузећа за игре на срећу и лутрију (0,1% БДП-а) који се до тада није плаћао (приход од пореза је подељен између државног и буџета општина).

Током последњих година у Чешкој је дошло до пораста социјалних издвајања, а од 2010. године, допринос за социјално осигурање на примања са високим дохотком је повећан шест пута у односу на просечне годишње зараде (4 пута). Измена доприноса социјалног и здравственог осигурања на терет запослених и самозапослених људи је довела до повећања стопа за здравствено осигурање на 4,5% и стопа доприноса за социјално осигурање на 6,5%.[[7]](#footnote-7)

Од 1. јануара 2013. године, стопе доприноса социјалног осигурања варирају у зависности од тога да ли се порески обвезник определио за нову шему добровољне пензијске штедње. За запослене који се не одлуче за добровољне шеме пензијске штедње, укупна стопа социјалног и здравственог осигурања је 11% (6.5% доприноси за пензијско осигурање и 4,5% за обавезно здравствено осигурање). За запослене који се одлуче за шеме добровољне пензијске штедње, укупна стопа социјалног и здравственог осигурања је 13% (пензијско осигурање од 3,5% , добровољна пензиона штедња од 5% и обавезно здравствено осигурање од 4,5%). Укупна стопа доприноса за послодавца је 34% и она ће бити смањена на 32,4% од 2015. године. За самозапослене, укупне стопе социјалног осигурања су 45% и 47% у зависности од тога да ли су се определили за нову шему добровољне пензијске штедње. Од 2015. године, и запослени и самозапослени ће плаћати доприносе за здравствено осигурање по стопи од 6,5% од основице доприноса. Поред тога, неће бити смањења основице доприноса за здравствено осигурање код самосталне делатности.

Стопа ПДВ је повећана за 1 процентни поен 1. јануара 2010. године, дакле 20% за стандардне стопе и 10% за смањене стопе (од 1. јануара 2012. смањена стопа ПДВ је повећана са 10% на 14%). Ова стопа је била на снази за фискалну 2012. годину. Према привременом пакету консолидације од 2013 године, стопа ПДВ повећана је за 1% односно 21% и 15%. Претходни план да се ПДВ повећа на 17,5%, односно унификација стопа ПДВ је одложена за 2016. годину. Промене у стопама ПДВ имају за циљ да покрију пад прихода од социјалног осигурања у односу на увођење другог стуба пензијског осигурања.

Неколико акциза су незнатно повећане у 2010. години (алкохол, дувански производи, минерална уља и горива). У складу са наведеним пакетом консолидације, планирано је да се додатно повећају акцизе на дуван (повећане од 1. јануара 2012.) и да се смањи број изузетака од акциза на одређене робе.

Стопа пореза на имовину је удвостручена, укључујући и порез на земљиште и објекте; Само таксе за објекте и нестамбене просторе који се користе за друге пословне активности остале су непромењене. Од 2013., пореска стопа за пренос некретнина порасла је на 4% од цене некретнине. Од 2015. планира се мењање пореских стопа на наслеђе и поклон са 9,5% и 19%, финансијска средства ће бити изузета до вредности од 50 000 чешких круна (1 975 ЕУР).

Регионалне пореске дирекције ће бити укинуте, тако да је пореска управа организована на два нивоа (финансијске дирекције и локалне пореске канцеларије). Од ове године Царинска управа ће бити интегрисана. Стварање *one-stop-shop* за све порезе праћено је недавним мерама пореске администрације, као што су казне до 50 000 чешких круна за неиспуњавање одређених процедура и новчану казну за неправовремено подношење пореске пријаве. Мере против превере и утаје ПДВ су такође усвојене.

**Извори информација**

*Carone G., Salomäki, A., 2001. Economic paper; Reforms in tax-benefit systems in order to increase - employment incentives in the EU*

*European Commission, Directorate-General for Economic and Financial Affairs;* [*Economic databases and indicators*](http://ec.europa.eu/economy_finance/db_indicators/index_en.htm) *>* [*Taxation reforms database*](http://ec.europa.eu/economy_finance/db_indicators/taxation_reforms_database/index_en.htm)*, Taxation Reforms.* <http://ec.europa.eu/economy_finance/indicators/economic_reforms/taxation_reforms_database/>

OECD; Tax/benefit: <http://stats.oecd.org/Index.aspx?DataSetCode=FIXINCLSA>

**Истраживање урадила:**

мр Марина Пријић

виши саветник – истраживач

1. <http://ec.europa.eu/economy_finance/publications/publication864_en.pdf> [↑](#footnote-ref-1)
2. [http://www.parlament.gov.rs/народна-скупштина.1.html](http://www.parlament.gov.rs/%D0%BD%D0%B0%D1%80%D0%BE%D0%B4%D0%BD%D0%B0-%D1%81%D0%BA%D1%83%D0%BF%D1%88%D1%82%D0%B8%D0%BD%D0%B0.1.html) [↑](#footnote-ref-2)
3. **Пореске олакшице и ослобођења од плаћања доприноса за запошљавање нових лица**

<http://www.kombeg.org.rs/Komora/centri/CentarZaPrivrednoPravniSistem.aspx?veza=3002> [↑](#footnote-ref-3)
4. Више информација на интернет адреси: <http://stats.oecd.org/Index.aspx?DataSetCode=FIXINCLSA> [↑](#footnote-ref-4)
5. Закључно са другим кварталом 2013. године. [↑](#footnote-ref-5)
6. За финансијску 2012. годину, стопа пореза на добит предузећа била је 24%. [↑](#footnote-ref-6)
7. Податак за 2. квартал 2013. године (*Taxation Reforms, United Kingdom, p.39.)* [↑](#footnote-ref-7)